Shiga
Jinghpaw Htunghking hte Hpaga hpung hpe KIO Mai Ja Yang kaw hpaw na
- Post 04 October 2012
- Last Updated on 04 October 2012
- By KNG
- Hits: 508
KIO up hkang ginra Mai Ja Yang mare kaw shawng ningnan lang na, Jinghpaw hpaga la ni hte mungshawa ni lawm ai Jinghpaw Htunghking hte Hpaga hpung (Kachin International Trading and Cultural Exchange Society –KITCES) hpe hpaw dat sana re lam chye lu ai.
Ndai uhpung rung hpaw poi lamang hpe October praw 6 ya shani kaw galaw mat na re hte, KITCES hpe pawng hpawm nna wuhpung langai hpaw ai lam gaw, Htunghking hte Laili Laika lam yan kaw mungshawa ni yawng shanglawm lu wa na matu yaw shada let hpaw shabawn dat ai re lam, wuhpung shabyin shatai komiti malawm Salang Nhkum Gam kawn tsun ai.
Ndai wuhpung hpe hpaw dat ai hpang, yi sun hkauna galaw sha ai mung shawa ni gaw, arang bang lu na ahkaw ahkang ni lu wa na re hte, Hpaga la ni mung KIO asuya kaw na ahkaw ahkang ni n lu tim, KITCES hpung kawn garum ya mat na re lam chye lu ai.
“Ndai gabaw hte KIO ginjaw Laiza de lai wa sai February 20 jan kaw tang madun ai. Raitim KIO maga na matsun jaw mung n mai, arang htuk jaw yang mung n mai ai re majaw ndai kaw an hte (yawng myit hkrum ai hte) mai byin ai hku galaw hpang ai re,” nga lahta na salang wa tsun ai.
“Ya na zawn rung hpaw ai gaw, maigan mungdan hkan du nga ai ni tinang chyoi chye ai hpaji ni, tinang myusha ni hpe bai sharin ya mai ai, woi awn mai ai, rung n nga, hkringdat n nga jang gaw n hkrak ai. Anhte hpaga galaw mayu yang, ahkaw ahkang hpe hpaga dap de hpyi shawn ai. Hpaji hte seng ai rai jang, hpaji dap hte bawngban jahkrup nna galaw mat na re,” nga shi matut tsun ai.
Ndai KITCES wuhpung hpe KIO magam gun dingsa rai nga ai, Slg. Da Mya Maw She kawn woi awn mat na re lam chyelu ai.
Rung hpaw poi lamang de shanglawm na matu, Myen-Miwa ga jarit, Jinghpaw Wunpawng Htunghking rung ni, Hpaga la ni hte ni nawn ai ni yawng hpang de langai hkrai saw shaga tawn ai lam chye lu ai.
KITCES rung hpaw poi lamang de Jinghpaw Mungdaw hte Sam Mung dingdung daw na myu sha ni hte hpawn, Miwa mung hte Gala mungdan na Jinghpaw myusha datkasa ni mung sa du na re lam chye lu ai.
Ya ten hta KIO hte Myen asuya hpyendap a lapran majan matut manoi byin nna n simsa nga ai raitim, yawng myit hkrum mang rum let ndai lamang hpe jawm galaw mat wa na re lam, lahta na Salang wa kawn sha tsun ai.
Magam bungli ni hpe gara hku ladat shaw galaw sa mat wa na hpe mung, rung hpaw poi shani du sa wa ai, mung shawa masha, hpaga la ni hte bawngban jahkrup mat wa na re lam chye lu ai.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn